Pikkupojan synttärikännykkään tupsahtanut roisi viesti sai vanhemmat järkytyksestä suunniltaan.

Arto Salo avasi onnekseen itse seitsemänvuotiaan poikansa kännykkään tulleen miehistä elintä esittäneen multimediaviestin. ASKO TANHUANPÄÄ

Satakunnassa asuvan Arto Salon tunteet vaihtuivat äärettömästä kiukusta syvään hämmennykseen, kun hän sattui avaamaan seitsemänvuotiaan poikansa uuteen kännykkään oudosta numerosta tulleen multimediaviestin.

Pojan synttärilahjaksi saaman kännykän näytössä komeili nimittäin valokuva miehen täydessä iskussa olevasta sukupuolielimestä.

– Hyvä, etten heittänyt puhelinta siitä paikasta päin seinää. Pahimman kiukun mentyä ohi tajusin soittaa kuvan lähettäjän numeroon, ja kiukku vain kasvoi, kun toisessa päässä vastasi itäisessä Suomessa asuva aikuinen mies vieläpä omalla nimellään, Arto Salo tilittää.

– Huusin tietysti ukolle kuin syötävä, kunnes hän sai suunvuoron ja pyysi anteeksi. Hän myönsi lähettäneensä kuvan tietoisesti juuri siihen numeroon, jonka piti kuitenkin olla Suomessa töitä tekevän italialaisen naisen hallinnassa. Sitä en kysynyt, mitä töitä, mutta kikkeliviesti taisi paljastaa olennaisen, jatkaa Salo.

Nopeaa kierrätystä

Arto Salo marssi seuraavaksi puhelimen ja Soneran liittymän myyneeseen kauppaan, missä myyjän ilme oli hänen mukaansa vähintäänkin näkemisen arvoinen.

– Myyjä soitti Soneraan ja liittymä vaihdettiin luonnollisesti saman tien. Keskustelin samalla itsekin Soneran asiakaspalvelun kanssa ja sieltä sanottiin, että hylätty numero lähtee jo kolmen kuukauden kuluttua uuteen jakoon. Näin oli käynyt tässäkin tapauksessa, eikä se itäsuomalainen kikkelimies voinut tietää, että hänen elimenkuvansa saisikin seitsemänvuotias esikoulupoika, Salo selvittää.

Salo kertoo saaneensa Soneralta hyvitykseksi tapahtuneesta ilmaisen puheaikapaketin useammaksi kuukaudeksi ja siinä sivussa luvattiin unohtaa vielä hänen puhelinlaskunsakin.

– Onneksi pahinta ei sentään tapahtunut eli poika ei nähnyt missään vaiheessa saamaansa viestiä. Pahin skenaario olisi ollut sen, että hän olisi avannut sen esikoulussa ja näyttänyt kuvaa hämmästyneenä opettajilleen. Siinä tapauksessa me olisimme saaneet varmasti vastaamme niin lastensuojelun kuin poliisitkin, pojan äiti Anna Salo sanoo.

– Minä menin asiasta kuultuani aivan sokkiin. Ensimmäiseksi tuli tietysti mieleen, että asialla on joku pervo pedofiili, mutta kysymys olikin vain onnettomasti italialaiseen naiseen rakastuneesta suomalaisesta perheenisästä. Hänen outo rakkaudenosoituksensa ei olisi ikinä tullut muiden tietoon, ellei Sonera olisi pistänyt sen naisen numeroa uusjakoon. Käsittämätöntä, että jotain tällaista voi tapahtua, äiti ihmettelee.

OSALLISTU Oletko saanut omituisia yhteydenottoja, jotka on tarkoitettu puhelinnumerosi aiemmalle omistajalle?

Kommenttini:

Nimimerkkini: